Cal que les persones sol·licitants que han estat adoptades o tutelades siguin majors d'edat o estiguin emancipades.
Cal que les persones sol·licitants siguin tutelades i/o extutelades per l'entitat pública de protecció en l'àmbit de Catalunya.
La informació s'ha de facilitar a l'infant quan tingui prou coneixement, i a l'adolescent en qualsevol cas, tenint en compte les seves circumstàncies personals, de manera que li sigui comprensible i amb el suport, l'orientació tècnica i la intervenció professional de les administracions públiques competents.
Quan les dades no estiguin disponibles en l'àmbit territorial català, l'òrgan competent en infància i adolescència ha d'orientar i donar suport a les persones titulars del dret que han formulat una sol·licitud, sempre que tinguin veïnatge civil o administratiu a Catalunya.
El dret a obtenir informació sobre el propi origen no inclou les dades següents:
En el cas que una persona procedent d'una adopció internacional sol·liciti el coneixement dels seus orígens, l'administració competent li ha de donar a conèixer les dades que constin en els seus propis arxius, i s'ha de dirigir a l'autoritat competent en matèria d'adopció internacional del país d'origen de la persona sol·licitant, per tal de demanar dades addicionals a les ja disponibles que, d'acord amb la legislació del país d'origen, es puguin divulgar.
En el supòsit de països en els quals no estigui determinat l'organisme competent en matèria d'adopció internacional o bé quan es consideri necessari, sempre que la legislació del país d'origen no ho prohibeixi de forma expressa, l'administració competent pot dirigir la seva petició a l'orfenat, el centre o la casa d'acollida en la qual la persona sol·licitant va estar ingressada, segons consti en el seu expedient d'adopció.
El procediment per facilitar el coneixement dels orígens biològics s'inicia per mitjà d'un formulari de sol·licitud de la persona interessada davant de l'òrgan administratiu competent en infància i adolescència.
La persona interessada pot actuar per mitjà de representant, llevat dels actes personalíssims que integren el procediment confidencial de mediació regulat.
Quin és l'òrgan competent per tramitar el procediment?
La Generalitat de Catalunya i les administracions locals són competents per tramitar els procediments de recerca d'orígens, en l'àmbit de les competències respectives.
Les actuacions corresponen a l'òrgan competent de la Generalitat en matèria de protecció dels infants i adolescents llevat que aquest òrgan delegui o encarregui la gestió de tot o part d'aquest procediment a l'ens local titular de les dades objecte de petició, sempre que l'ens esmentat disposi dels mitjans tècnics i professionals previstos.
Quin és el termini per resoldre i notificar?
El procediment per facilitar el coneixement dels orígens biològics s'ha de resoldre i notificar en el termini màxim de sis mesos.
Si amb posterioritat a la finalització del procediment l'administració pública competent tingués coneixement de noves dades que poguessin resultar d'interès per a la persona titular del dret, se li posarà en coneixement per tal que pugui presentar un nou formulari de sol·licitud.
Contra les resolucions que es dictin en el procediment per facilitar el coneixement dels orígens biològics les persones interessades poden interposar recurs d'alçada davant l'òrgan superior jeràrquic de l'òrgan competent en matèria d'infància i adolescència que dictà la resolució en el termini d'un mes, sens perjudici que la persona afectada pugui adreçar-se a l'Autoritat Catalana de Protecció de Dades o aquella altra que resulti competent, mitjançant una reclamació de tutela del dret d'accés.